**Kopīgā nostāja par sabiedrības veselības pasākumiem Covid-19 ierobežošanai**

**Baltijas valstīs**

Vēloties informēt par turpmāko sadarbības kārtību starp Igauniju, Latviju un Lietuvu, turpmāk – Baltijas valstis;

Atzīstot Saprašanās Memorandu starp Igaunijas Republikas Ārlietu ministriju, Latvijas Republikas Ārlietu ministriju un Lietuvas Republikas Ārlietu ministriju par ceļošanas ierobežojumu atcelšanu starp Igauniju, Latviju un Lietuvu, izmantojot sauszemes, dzelzceļa, gaisa un jūras transportu, un valstu savstarpējo sadarbību Covid-19 krīzes laikā, kas parakstīts 2020. gada 15. maijā Rīgā,

Igaunijas Republikas Sociālo lietu ministrija, Latvijas Republikas Veselības ministrija un Lietuvas Republikas Veselības ministrija.

ir vienojušās par šādu kārtību:

1. Igaunijas, Latvijas un Lietuvas pilsoņiem un personām, kuras likumīgi uzturas Igaunijā, Latvijā un Lietuvā (turpmāk –Baltijas valstu pastāvīgie iedzīvotāji), ir atļauts brīvi pārvietoties pa Baltijas valstīm, ievērojot šādas prasības:

a.   Apstiprinātas Covid-19 infekcijas vai kontakta ar Covid-19 pacientu dēļ persona neatrodas 14 dienu pašizolācijā/karantīnā;

b.  Persona iepriekšējo 14 dienu laikā nav ceļojusi ārpus Baltijas valstīm (šo noteikumu nepiemēro Lietuvas pastāvīgajiem iedzīvotājiem, kuri Lietuvā ieceļo no Polijas, un Igaunijas pastāvīgajiem iedzīvotājiem, kuri Igaunijā ieceļo no Somijas, ievērojot valstī noteiktos izņēmumus);

c.   Šķērsojot valsts robežu, personai nav elpceļu infekcijas simptomu (paaugstināta ķermeņa temperatūra, klepus, elpas trūkums).

2. Baltijas valstu pastāvīgajiem iedzīvotājiem reģistrācijas procedūras laikā ostās, lidostās vai citās iebraukšanas vietās var tikt lūgts aizpildīt rakstisku apliecinājumu par iepriekš minēto prasību izpildi saskaņā ar valstī spēkā esošajiem noteikumiem.

3. Baltijas valstu pastāvīgajiem iedzīvotājiem, apmeklējot jebkuru citu no Baltijas valstīm, ir jāievēro attiecīgajā valstī spēkā esošie noteikumi par Covid-19 ierobežošanas un prevencijas pasākumiem.

4.  Apmeklētās valsts mobilo sakaru operators var nosūtīt īsziņu uz iebraucēju mobilo telefonu, sniedzot ceļotājiem būtisku informāciju par Covid-19. Baltijas valstu kompetentās veselības sektora kompetentās iestādes informē viena otru par šo īsziņu saturu.

5. Neviena no Baltijas valstīm nedrīkstētu piemērot 14 dienu karantīnu un laboratorisko analīžu veikšanu Baltijas valstu pastāvīgajiem iedzīvotājiem, kuri šķērso iekšējās robežas vai izmanto reģionālos lidojumus. Šos pasākumus var īstenot attiecībā uz tiem Baltijas valstu pastāvīgajiem iedzīvotājiem, kuri:

a. ieceļo valstī no citas valsts ārpus Baltijas valstīm, piemērojot valstī spēkā esošos noteikumus;

b. vēršas pie ārsta ar elpceļu infekcijas simptomiem vai ja šie simptomi ir acīmredzami.

6. Baltijas valstis varētu noteikt iedzīvotājiem mērīt temperatūru un/vai parakstīt apliecinājumu (anketu) par veselības stāvokli tiem Baltijas valstu pastāvīgajiem iedzīvotājiem, kuri šķērso iekšējās vai ārējās robežas, ja valsts nosaka šādu kārtību saskaņā ar valsts politiku.

7. Baltijas valstu pastāvīgajiem iedzīvotājiem, kuri ieceļo no jebkuras citas valsts, ir tiesības tranzīta nolūkos šķērsot jebkuras Baltijas valsts teritoriju, lai ieceļotu mītnes valstī, nenosakot šādiem iebraucējiem 14 dienu karantīnu un negaidot laboratorisko analīžu rezultātus (ja tika veiktas analīzes) iebraukšanas vai tranzīta valstī.

a. Persona, kurai nav Covid-19 vai elpceļu infekcijas simptomu, var doties uz savu mītnes valsti ar kādu no šiem transportlīdzekļiem:

i. ar personīgo transporta līdzekli;

ii. ar sabiedrisko transportu, nosakot pienākumu lietot sejas masku (šo noteikumu *in corpore* nepiemēro Lietuvas Republikas teritorijā);

iii. ar specializēto transporta līdzekli, ko nodrošina mītnes valsts. Jādiskutē un jāvienojas par valstu pienākumiem un kārtību, kādā šādus pasākumus īsteno praktiski.

b. Baltijas valstu nacionālās kompetentās iestādes savstarpēji apmainās ar informāciju par Baltijas valstu pastāvīgajiem iedzīvotājiem, kuri nav tās valsts rezidenti, kurā persona ieceļo, iebraucot Baltijas valstīs, un kura dodas uz konkrētu Baltijas valsti, nepiemērojot tiem 14 dienu karantīnu ieceļošanas valstī. Kompetentās iestādes diskutēs un vienosies par valstu pienākumiem un kārtību, kādā šādus pasākumus īsteno praktiski.

8. Citu valstu pastāvīgajiem iedzīvotājiem tiek stingri ieteikts ceļot tieši uz galamērķa valsti, un, iebraucot kādā no Baltijas valstīm, viņiem ir 14 dienas jāuzturas karantīnā ieceļošanas valstī.

9. Pašlaik Baltijas valstis piemēro 14 dienu karantīnu visām personām, kas ierodas no citām valstīm, ar dažiem izņēmumiem attiecībā uz personām, kas ierodas no Polijas (izņēmumi Lietuvā) un no Somijas (izņēmumi Igaunijā). Tomēr Baltijas valstis plāno īstenot vienotu sabiedrības veselības politiku, kas tuvākajā nākotnē paredz selektīvu pieeju starptautiskajai pasažieru satiksmei. Šī selektīvā pieeja ir balstīta uz Covid-19 epidemioloģiskā riska novērtējumu ES/EEZ un citās valstīs.

10. Baltijas valstis var piemērot izņēmumus konkrētām ceļotāju kategorijām, kuri ieceļo Baltijas valstīs no citām ES un trešajām valstīm, nepiemērojot tiem 14 dienu karantīnu saskaņā ar valstī spēkā esošajiem noteikumiem. Kompetentās iestādes apmainās ar informāciju par izņēmuma noteikumiem.

Šī kopīgā nostāja ir piemērojama ar datumu, kad parakstīts Saprašanās memorands starp Igaunijas Republikas Ārlietu ministriju, Latvijas Republikas Ārlietu ministriju un Lietuvas Republikas Ārlietu ministriju par ceļošanas ierobežojumu atcelšanu starp Igauniju, Latviju un Lietuvu, izmantojot sauszemes, dzelzceļa, gaisa un jūras transportu, un valstu savstarpējo sadarbību Covid-19 krīzes laikā.